钦定古今图书集成/明伦汇编/氏族典/第427卷 > 《郑樵通志》 > 以国为氏
## 钦定古今图书集成/明伦汇编/氏族典/第427卷 > 《郑樵通志》 > 以国为氏

赵氏，嬴姓，与秦同祖。少皞之后，皆祖皋陶。皋陶十世
曰蜚廉。蜚廉二子：一曰恶来，恶来之后为秦。二曰季
胜，季胜生孟增，得幸于周成王，是为宅皋狼。皋狼生
衡父，衡父生造父，为周穆王御。穆王赐以赵城，为赵
氏。赵城，今晋州县。造父六世曰奄父，为周宣王御。奄
父生叔带，幽王无道，去周如晋，为晋文侯御，始建赵
氏于晋。叔带五世曰夙，晋献公赐之耿。夙生共孟，共
孟生衰，事文公为原大夫。衰生盾，为晋正卿。盾生朔。
景公三年，晋人攻灭赵氏。朔有子曰武，韩厥言于公，
更立之，后亦相晋，是为文子。文子之孙曰简子鞅。简
子卒，子襄子毋恤立。毋恤传位于其兄子鲁之孙浣，
为献侯。献侯居中牟，其地在漯水之北。献侯卒，子烈
侯籍立，周命籍与韩、魏并为诸侯。烈侯卒，弟武公立。
武公卒，烈侯太子章立，为敬侯。敬侯始都邯郸，今磁
州县。十一年，晋亡，韩、赵、魏三分其地。敬侯生成侯种，
成侯生肃侯，肃侯生武灵王。武灵王传国于子何，为
惠文王。惠文王卒，太子丹立，为孝成王。孝成王生悼
襄王偃，悼襄王生幽穆王迁。秦并六国，灭邯郸。迁兄
嘉立为代王，秦复灭之。自襄子已下，六侯、四王，凡十
一世。秦并代，使嘉子公辅主西戎，世居天水。其赵宗
散处者，皆以国为氏。居涿郡者，后有天下。